Հյուրանոց (վեպ)

Հյուրանոց (անգլ.՝ Hotel), կանադացի գրող Արթուր Հեյլիի 1965 թվականին գրած բեսթսելլեր վեպը։ Ինչպես և Հեյլիի բոլորը վեպերը, «Հյուրանոցը» ևս արտադրական վեպ է։ Վեպի բոլոր գործողությունները տեղի են ունենում հինգ օրվա ընթացքում` երկուշաբթիից մինչև ուրբաթ։ Ստեղծագործության գլուխներն անվանված են շաբաթվա օրերով։


== Բովանդակություն ==
Գործողությունները տեղի են ունենում 20-րդ դարի կեսերին, ԱՄՆ-ում, Նոր Օռլեանում։
«Հյուրանոցը» կյանքի ինքնատիպ «կտոր» է, ինչպիսիք են հիվանդանոցը, օդանավակայանը, էլեկտրակայանը Հեյլիի մյուս վեպերում։ Այս անգամ Հեյլին պատմում է մեծ հյուրանոցի օրերի մասին, այն մասին, թե ինչով են զբաղվում հյուրանոցի ծառայողներն ու ինչ են մտածում իրենց աշխատանքի մասին։ Հեղինակը մանրամասն պատմում է նորօռլեանյան «Սենթ Գրեգորի» հսկայական երկնաքերի մասին` պատմելով դրա աղբատարից մինչև հյուրանոցային շքեղ պենտհաուսները։ Պատմելով հյուրանոցի աշխատակիցների մասին` գրողը հաղորդում է անգամ նրանց ծառայողական ցուցումների մասին։ Արդյունքում ստացվում է «անհայտը հայտնիի մասին» ոճի պատմություն, ըստ որի, առանց չափազանցության, հնարավոր է ուսումնասիրել հյուրանոցային տնտեսության անատոմիան։ 
Միևնույն ժամանակ պետք է ընդգծել վեպում գործողությունների ակնհայտ դինամիզմն ու ժամանակային կոնցենտրացիան, որը տեղի է ունենում հյուրանոցի հաճախորդների կյանքում։ Դա նկատելի է և՛ մահվան ելքով ճանապարհատրանսպորտային պատահարից հետո թաքնված դուքս և դքսուհի Կրոյդոնների պատմության, և՛ նորօռլեանցի մագնատի դստեր` 19-ամյա Մարշա Պրեսկոտի սիրային-ռոմանտիկ պատմության, և՛ հյուրանոցային գող Ջուլիուս Միլնի պատմության, և՛ Ալբերտ Պրեոսկոտի պատմության մեջ, որը հեքիաթի նմանությամբ քիչ երևացող սիրալիր ծերուկից վեր է ածվում «Սենթ Գրեգորի» հյուրանոցի նոր տիրոջը։ Վեպում նշանակալի են ռասայական հողի վրա ծագած սկանդալը ստոմատոլոգների վեհաժողովի ընթացքում և եզրափակիչ դրվագը, որում հյուրանոցի վերելակը գահավիժում է և մարդկանց մահվան պատճառ դառնում։ 
«Մենք երբեք չենք իմանա, թե քանի մարդ է եղել, որ չի բողոքել, սակայն այլևս այստեղ չի վերադառնա»։ Այս արտահայտությունը, որ արել է հյուրանոցի աշխատակիցներից մեկը, կարևոր է` հյուրանոցային բիզնեսը հասկանալու համար, ասել է Արթուր Հեյլին։ 


== Գլխավոր հերոսներ ==
Փիթեր ՄաքԴերմոթ` երբեմնի ծաղկուն, ճոխ, այժմ` գոյության համար պայքարող «Սենթ Գրեգորի» հյուրանոցի գլխավոր կառավարչի տեղակալը։ Փիթերը պատասխանատու երիտասարդ է, որը ցանկանում է բարելավել հյուրանոցի գործերը, սակայն էական լիազորություններ չունի (բոլոր որոշումները կայացնում է հյուրանոցի սեփականատերը)։
Քրիստինա Ֆրենսիս` Ուորեն Տրենտի` հյուրանոցի տիրոջ գործավարուհին։ Սիրային հարաբերություններ ունի Փիթերի հետ։
Ուորեն Տրենտ` «Սենթ Գրեգորի» հյուրանոցի սեփականատերը։
Քյորթիս Օ’Կիֆ` հյուրանոցների մեծ ցանցի սեփականատեր, որն ուզում է գնել «Սենթ Գրեգորին»։
Դորոթի (Դոդո) Լէշ` Քյորտիս Օ’Կիֆի ուղեկցորդուհին։
Մարշա Պրեսկոտ` հյուրանոցի պատահական այցելու, որին փորձում են բռնաբարել մի խումբ հարբած երիտասարդներ։
Ալոիսուս Ռոյս` Ուորեն Տրենտի սևամորթ սպասավորը։
Ալբերտ Ուելս` միլիոնատեր, արդյունաբերող և ներդրող, որը վեպի վերջում դառնում է «Սենթ Գրեգորիի» նոր սեփականատերը։ Հյուրանոցում (մինչև վեպի եզրափակիչ մասը) ապրում է խնայողական համարում` ցույց չտալով իր ով լինելը։
Օգիլվի` հյուրանոցի հաստիքային խուզարկուն։
Ջուլիուս Միլն` պրոֆեսիոնալ գող։
Հերբի Չենդլեր` հյուրանոցի ավագ հանձնակատարը։ 
Դուքս և դքսուհի Կրոնդոններ` բրիտանացի ազնվականներ, հյուրանոցի այցելուներ, որոնք ներգրավված են հանցագործության մեջ։


== Ծանոթագրություններ ==


== Արտաքին հղումներ ==
Хейли А. Отель. Аэропорт: Роман/ Пер. с англ. В.Коткина и К.Тарасова — М.: Издательство «Художественная литература», 1978. — 624 с.